Prezident qashqadaryolik oilalar va ular o`z qaramog`iga olgan bolalar bilan uchrashdi (foto)

Davlatimiz rahbari oilaviy bolalar uyi tashkil etgan ota-onalar bilan uchrashdi.
Shavkat Mirziyoev rahbar sifatida qat`iyatli va talabchan bo`lsa, shaxs sifatida mehribon va e`tiborli inson. Buni uning keksalarga, bolalarga, ehtiyojmand odamlarga munosabatidan bilsa bo`ladi.
Davlatimiz rahbari Jizzax viloyati hokimi bo`lganida Mehribonlik va Muruvvat uylarini tartibga keltirgani, Samarqandda ko`zi ojiz bolalar internatiga borganini odamlar haligacha eslaydi.
Bugun bunday mehr-e`tibor butun mamlakat miqyosiga yoyilgan. Prezidentimiz hududlarga chiqqanida shunday ijtimoiy muassasalarga borishga vaqt topadi.
Yaqinda Toshkent shahrining Olmazor tumanidagi maktab-internatga borganida Shavkat Mirziyoev «yurtimizda umuman etimlar bo`lmasa, qanday yaxshi bo`lardi» degan edi. Xalqimiz bu xayrli tashabbusni qo`llab-quvvatlab, barcha hududlarda oilaviy bolalar uylari tashkil etilmoqda. Natijada so`nggi oylarda 16 ta Mehribonlik uyidan 10 tasi o`z faoliyatini tugatdi.
Qashqadaryo viloyatida ham birinchilardan bo`lib, Kitob tumanidagi 5-son va Qamashidagi 4-son Mehribonlik uylari yopildi. U erda tarbiyalanganlarning bir qismi yaqinlari bag`riga qaytgan bo`lsa, bir qismi oilaviy bolalar uylariga qabul qilingan.
Prezidentimiz Qashqadaryoga safari chog`ida shunday mehribon insonlar - Husan Xolliev va Gulbahor Xonimova, Shokir Suyunov va Gulbahor Hamidova, Baxtiyor To`raev va Gulbahor Allanazarova oilalari bilan uchrashdi.
- Davlatimiz siyosatini amalga oshirib, bolalarning boshini silab, oilangiz bag`riga olganingiz uchun sizlarga ta`zim qilib, rahmat aytaman, - dedi Shavkat Mirziyoev. - Siz o`zligimizni, xalqimiz ma`naviyatini namoyon etib, namuna bo`layapsiz. Bu qiyin, buni hamma ham tushunmasligi mumkin. Lekin bu savob ishning ajru mukofoti juda ulkan. Siz tarix yaratayapsiz, o`zingizga ma`naviy haykal qo`yayapsiz. Xalqimiz bunday olijanob fazilatlarni yuksak qadrlaydi.
Prezident bolajonlarga ham murojaat qilib, dalda berdi.
- Hayot o`nqir-cho`nqir, sinovlardan iborat. Hozir sizlar uchun sinov. Lekin, men ishonaman, kelajakda tengdoshlaringga o`rnak bo`lasizlar. Mehnat, mashaqqatsiz muvaffaqiyatga erishib bo`lmaydi. Men ham bolaligimda qiyinchilik ko`rib, katta bo`lganman. Sizlar har doim davlatimizning e`tiborida bo`lasiz: ta`lim-tarbiyangiz, o`qishlarga kirishingizni nazoratga olamiz. Xudo xohlasa, kamolingizni ko`rish hammamizga nasib etsin, - dedi davlat rahbari.
Qashqadaryo viloyatida jami 16 ta oilaviy bolalar uylari tashkil etilgan bo`lib, ularda 98 nafar o`g`il-qiz mehr og`ushiga olingan. Prezidentimiz ushbu oilalarga ham minnatdorlik bildirdi.